Beurtkrag: Eskom dink (en hoop) die ligte bly aan | Netwerk24
Deur William Horne 07 November 2019 10:02
In die nutsmaatskappy se jongste verklaring oor die toestand van die kragnetwerk sê hy daar is maar min verbetering, maar beurtkrag word nie Donderdag verwag nie.
Eskom bly bekommerd oor die kragnetwerk. Foto: Unsplash
Eskom sê nou die verlies aan opwekkingskapasiteit het tot 10 500 megawatt gedaal, maar dis steeds ver bo die veiligheidsmarge wat sy noodstelsels kan hanteer.
"Herstelwerk is aan die gang om eenhede wat onklaar geraak het, spoedig weer op dreef te kry en om noodreserwes so gou as moontlik weer aan te vul," sê Eskom.
Hy bieg wel dat beurtkrag steeds onverwags toegepas kan word indien "enigiets verander".
Die kragvoorsiener verduidelik hy sal alles in sy vermoë doen om beurtkrag óf te probeer vermy óf dit te probeer "minimaliseer" indien die druk op die kragnetwerk verder agteruit boer.
Eskom se instandhouding van steenkoolkragsentrales het 'n korttermyn-fokus weens 'n tekort aan opwekkingsvermoë. Om instandhouding op enigiets anders as 'n reaksionêre of op 'n "korttermyn"-grondslag te benader, is nie moontlik sonder dat te veel opwekkingskapasiteit afgeskakel moet word om die ligte aan te hou nie.
Jabu Mabuza, waarnemende uitvoerende hoof en voorsitter van Eskom, het in Oktober self gebieg dat met die veroudering en erge beperktheid van Eskom se steenkoolkragsentrales kan instandhoudingswerk vir die voorsienbare toekoms maar net op kort termyn beplan word. Daar is nie eintlik 'n ander manier nie, het hy verduidelik.
Eskom het vroeër vandeesweek gesê hy verwag meer kragsentrales se eenhede sal weer herstel word teen Donderdag. Indien dit wel gebeur, kan die druk op die stelsel verlaag tot binne die veiligheidsmarge waar peperduur noodstelsels nie meer al is wat die ligte aanhou nie.
Meer oor: Eskom | Kragonderbrekings | Beurtkrag | Staatsondernemings | Krag | Minister Van Openbare Ondernemings | Elektrisiteit